Meryem griner højlydt og klapper i hænderne, da hendes modspiller er tæt på at vælte stablen af farvede klodser i Klodsmajor. Hun drikker ikke alkohol og var derfor ikke med på hyttetur, da hun begyndte på studiet i sommer. Hun har spurgt rusværterne, om holdet også kan lave noget socialt uden alkohol involveret. Så nu er der brætspilsaften.



Mødet med nye mennesker forklarer Meryem med en imaginær skala. Alle mennesker starter i nul, forklarer hun. Hun selv starter i minus. Hun skal arbejde sig op, synes hun, fordi folk er fuld af fordomme, og først, når hun har modbevist dem, er hun gået i nul. Og så kan folk finde ud af, hvem Meryem bag niqabben er.



Selv om det er hendes valg at gå med niqab, er det ikke hendes skyld, at hun starter i minus, mener hun. Det er medierne og politikerne, der har ekskluderet hende. Selvfølgelig er der nogen, der fra naturens hånd har forbehold over for folk, der klæder sig anderledes, siger hun. Men hvis hun eksempelvis møder en kvinde pumpet med botox eller en mand med tatoveringer i hele ansigtet, så ville hun gøre sig umage for ikke at dømme dem på forhånd, er hun sikker på.



Et par af pigerne på hendes studie har set Meryems ansigt, men ellers slår hun kun håret ud derhjemme og sammen med sine nærmeste. Meryem grinede lidt af holdkammeraternes skepsis, da de spurgte, om niqabben virkelig er hendes eget valg. Så farvet af medierne.



Hun medgiver, at det for nogen kan virke som en kæmpestor ting at dække ansigtet. Som 14-årig havde hun i sin vildeste fantasi heller ikke forestillet sig, at hun nogensinde skulle være sådan én, der bar niqab. Men for at forstå tildækningen, må man også forstå, hvorfor hun holder ramadan, beder fem gange om dagen, og alt det andet, hun efterlever i koranen. For så giver niqabben måske mening, siger hun.



Da hun præsenterede sit valg om at gå med niqab for sin familie, skabte det stor furore. Hendes forældre kom til Danmark som gæstearbejdere fra Tyrkiet i 1980’erne, og ingen af dem er særligt religiøse. Hendes mor bærer ikke selv hovedbeklædningen, og Meryems valg blev pludseligt et anliggende for hele det tyrkiske samfund i hendes bydel.



Selv om maskeringsforbuddet ikke var en realitet i 2013, advarede hendes forældre hende om det had og de fordomme, hun kunne møde på sin vej. Forældrene frygtede, at deres datter ville blive overfaldet, og om hun overhovedet kunne få en uddannelse.



Til spilaften slår Meryem med terningen. Rød. Hun skal fjerne en rød klods i Klodsmajor. Det er blinde-klodsmajor, så hun dækker det sidste af sit ansigt og føler sig frem.